醉後狂言酬贈蕭殷二協律
作者：白居易
朝代：唐

paragraphs: 餘杭邑客多羇貧，其間甚者蕭與殷。
天寒身上猶衣葛，日高甑中未拂塵。
江城山寺十一月，北風吹沙雪紛紛。
賓客不見綈袍惠，黎庶未霑襦袴恩。
此時太守自慙媿，重衣複衾有餘溫。
因命染人與鍼女，先製兩裘贈二君。
吳緜細輭桂布密，柔如狐腋白似雲。
勞將詩書投贈我，如此小惠何足論。
我有大裘君未見，寬廣和暖如陽春。
此裘非繒亦非纊，裁以法度絮以仁。
刀尺鈍拙製未畢，出亦不獨裹一身。
若令在郡得五考，與君展覆杭州人。